Title: ระเบียบคณะกรรมการกำกับกิจการพลังงาน ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ พ.ศ. 2560

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ
พ.ศ. ๒๕๖๐

โดยที่เป็นการสมควรกำหนดมาตรฐานคุณภาพการให้บริการในการประกอบกิจการก๊าซธรรมชาติ
เพื่อคุ้มครองผู้รับบริการให้ได้รับบริการที่มีมาตรฐานและคุณภาพการให้บริการที่ดีและเกิดการพัฒนาด้านการให้บริการอันจะก่อให้เกิดประโยชน์สูงสุดแก่ผู้รับบริการ

อาศัยอำนาจตามความในมาตรา ๘๙
แห่งพระราชบัญญัติการประกอบกิจการพลังงาน พ.ศ. ๒๕๕๐ คณะกรรมการกำกับกิจการพลังงานออกระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการกำกับกิจการพลังงาน
ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
ใบอนุญาต หมายความว่า
ใบอนุญาตการประกอบกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ
ผู้รับใบอนุญาต หมายความว่า
ผู้รับใบอนุญาตประกอบกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ
ผู้รับบริการ หมายความว่า
ผู้ใช้บริการซึ่งเป็น
ผู้รับใบอนุญาตให้เป็นผู้ประกอบกิจการจัดหาและค้าส่งก๊าซธรรมชาติ
ที่ได้รับการจัดสรรความสามารถในการให้บริการ
กกพ. หมายความว่า
คณะกรรมการกำกับกิจการพลังงาน
สำนักงาน กกพ. หมายความว่า
สำนักงานคณะกรรมการกำกับกิจการพลังงาน
เหตุสุดวิสัย หมายความว่า
เหตุใด ๆ อันจะเกิดขึ้นก็ดี จะให้ผลพิบัติก็ดี เป็นเหตุที่ไม่อาจป้องกันได้
แม้ทั้งบุคคลผู้ต้องประสบหรือใกล้จะต้องประสบเหตุนั้นจะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นนั้น

ข้อ ๔  ผู้รับใบอนุญาตต้องจัดให้มีการให้บริการ
การตรวจสอบและการประเมินคุณภาพการให้บริการ
ไม่ต่ำกว่าเกณฑ์มาตรฐานคุณภาพการให้บริการ ตามเอกสารแนบท้ายระเบียบนี้

ข้อ ๕  ให้ผู้รับใบอนุญาตจัดเก็บข้อมูลมาตรฐานการให้บริการ
การประเมินคุณภาพการให้บริการ
และเผยแพร่ให้ผู้รับบริการรับทราบผ่านทางเว็บไซต์ของผู้รับใบอนุญาต
หรือเว็บไซต์ของสำนักงาน กกพ. เป็นประจำทุกปี
ผู้รับใบอนุญาตต้องรายงานข้อมูลตามวรรคหนึ่งเป็นรายปี
โดยรายงานภายในวันที่ ๒๕ เดือนมกราคม ของปีถัดไปต่อสำนักงาน กกพ.

ข้อ ๖  กรณีที่ผู้รับใบอนุญาตไม่สามารถดำเนินการให้เป็นไปตามมาตรฐานตามข้อ
๔ ให้ผู้รับใบอนุญาตรายงานให้สำนักงาน กกพ.
ทราบภายในสิบห้าวันนับแต่วันที่เกิดเหตุดังกล่าว
การรายงานตามวรรคหนึ่ง ให้ทำเป็นหนังสือ
โดยระบุข้อมูลรายละเอียดที่เกี่ยวข้อง พยานหลักฐานเพื่อยืนยันถึงเหตุแห่งการนั้น
แนวทางในการปรับปรุงแก้ไข ผลการดำเนินการ
รวมถึงแผนแนวทางการป้องกันปัญหาดังกล่าวในอนาคต

ข้อ ๗  ให้ประธานกรรมการกำกับกิจการพลังงานเป็นผู้รักษาการตามระเบียบนี้
และให้ กกพ. เป็นผู้วินิจฉัยชี้ขาดปัญหาเกี่ยวกับการปฏิบัติตามระเบียบนี้

ประกาศ
ณ วันที่ ๒๕ กรกฎาคม พ.ศ. ๒๕๖๐
พรเทพ  ธัญญพงศ์ชัย
ประธานกรรมการกำกับกิจการพลังงาน

[เอกสารแนบท้าย]

๑. เกณฑ์มาตรฐานคุณภาพการให้บริการพลังงานด้านกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ แนบท้ายระเบียบคณะกรรมการกำกับกิจการพลังงาน
ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ
ประเภทใบอนุญาตขนส่งก๊าซธรรมชาติทางท่อผ่านระบบส่งก๊าซธรรมชาติ พ.ศ. ๒๕๖๐

(ดูข้อมูลจากภาพกฎหมาย)

พิมพ์มาดา/อัญชลี/จัดทำ
๒๑ กันยายน
๒๕๖๐

นุสรา/ตรวจ
๒๓ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๒๙ ง/หน้า ๑๑/๑๙ กันยายน ๒๕๖๐